駕幸飛山教場閱武侍宴
作者：劉敞
朝代：宋

paragraphs: 冬令三農畢，時巡萬乘行。
川源分壁壘，貔虎望麾旌。
王氣雲成殿，天光日繞營。
風隨鼓桴急，塵絕馬蹄輕。
發石機投短，抨弦火激眀。
響振摧列缺，影墮落欃槍。
令下凝霜肅，恩加挾纊平。
搴旗輕俯仰，奪槊妙縱横。
壯士前歌勇，儒生從觀榮。
炙行熢燧舉，觴溢海濤傾。
清道遙傳警，鳴鞭夕向城。
欲知威略遠，區外讋天聲。